CELEX: 32021D0276
Language: mt
Date: 2021-02-22 00:00:00
Title: Deċiżjoni tal-Kunsill (PESK) 2021/276 tat-22 ta’ Frar 2021 li temenda d-Deċiżjoni (PESK) 2017/2074 dwar miżuri restrittivi fid-dawl tas-sitwazzjoni fil-Venezwela

22.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 60/9
               
            
         DEĊIŻJONI TAL-KUNSILL (PESK) 2021/276
         tat-22 ta’ Frar 2021
         li temenda d-Deċiżjoni (PESK) 2017/2074 dwar miżuri restrittivi fid-dawl tas-sitwazzjoni fil-Venezwela
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
         Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     Fit-13 ta’ Novembru 2017, il-Kunsill adotta d-Deċiżjoni (PESK) 2017/2074 (1) dwar miżuri restrittivi fid-dawl tas-sitwazzjoni fil-Venezwela.
                  
               
                     (2)
                  
                  
                     Fit-12 ta’ Novembru 2020, il-Kunsill adotta d-Deċiżjoni (PESK) 2020/1700 (2) li ġeddet il-miżuri restrittivi fis-seħħ, inkluż id-deżinjazzjonijiet kollha, sal-14 ta’ Novembru 2021.
                  
               
                     (3)
                  
                  
                     Fis-7 ta’ Diċembru 2020, ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (ir-“Rappreżentant Għoli”) ħareġ dikjarazzjoni f’isem l-Unjoni li ddikjarat li l-elezzjonijiet Venezwelani tas-6 ta’ Diċembru 2020 għall-Assemblea Nazzjonali sfortunatament saru mingħajr qbil nazzjonali dwar il-kondizzjonijiet elettorali, naqsu milli jikkonformaw mal-istandards internazzjonali minimi għal proċess kredibbli, u naqsu milli jimmobilizzaw lill-poplu Venezwelan biex jipparteċipa. Id-dikjarazzjoni ssottolinjat li dan in-nuqqas ta’ rispett għall-pluraliżmu politiku u l-iskwalifika, u l-prosekuzzjoni, tal-mexxejja tal-oppożizzjoni ma jippermettux lill-Unjoni tirrikonoxxi dan il-proċess elettorali bħala kredibbli, inklużiv jew trasparenti, u r-riżultati tiegħu bħala rappreżentattivi tar-rieda tal-poplu Venezwelan.
                  
               
                     (4)
                  
                  
                     Fis-6 ta’ Jannar 2021, ir-Rappreżentant Għoli ħareġ it-tieni dikjarazzjoni f’isem l-Unjoni dwar l-elezzjonijiet Venezwelani għall-Assemblea Nazzjonali, li ssottolinjat id-dispjaċir kbir tal-Unjoni li l-Assemblea Nazzjonali bdiet il-mandat tagħha fil-5 ta’ Jannar 2021 abbażi tal-elezzjonijiet mhux demokratiċi. Huwa indika wkoll li l-elezzjonijiet tal-Assemblea Nazzjonali eletta fl-2015 kienu l-aħħar espressjoni ħielsa tal-Venezwelani fi proċess elettorali. Finalment, id-dikjarazzjoni semmiet li l-Unjoni kienet lesta li tieħu miżuri mmirati addizzjonali.
                  
               
                     (5)
                  
                  
                     Fil-25 ta’ Jannar 2021, il-Kunsill adotta Konklużjonijiet dwar il-Venezwela, fejn iddikjara li l-Unjoni jiddispjaċiha ħafna li l-elezzjonijiet leġiżlattivi tas-6 ta’ Diċembru 2020 kienu opportunità mitlufa għad-demokrazija, saru mingħajr qbil nazzjonali dwar il-kondizzjonijiet elettorali, u naqsu milli jikkonformaw mal-istandards internazzjonali għal proċess demokratiku. Barra minn hekk, il-Kunsill issottolinja li d-drittijiet tal-bniedem iridu jiġu rispettati. Iddikjara wkoll li ma jista’ jkun hemm l-ebda soluzzjoni għall-kriżi politika fil-Venezwela jekk iċ-ċittadini tagħha jibżgħu li jiġu arrestati u ppersegwitati, inkluż il-familji tagħhom, talli jeżerċitaw id-drittijiet u l-libertajiet fundamentali tagħhom.
                  
               
                     (6)
                  
                  
                     Il-konklużjonijiet tal-Kunsill tal-25 ta’ Jannar 2021 indikaw li, fid-dawl tas-sitwazzjoni li qed tiddeterjora tad-drittijiet tal-bniedem, l-istat tad-dritt u d-demokrazija fil-Venezwela, l-Unjoni tinsab lesta li tadotta miżuri restrittivi mmirati addizzjonali kontra dawk li jdgħajfu d-demokrazija jew l-istat tad-dritt u dawk responsabbli għal ksur serju tad-drittijiet tal-bniedem. Dawn il-miżuri huma mfassla biex ma jagħmlux ħsara lill-popolazzjoni Venezwelana, u jistgħu jiġu revokati.
                  
               
                     (7)
                  
                  
                     F’dan il-kuntest, u fid-dawl tas-sitwazzjoni gravi kontinwa fil-Venezwela, jenħtieġ li 19-il persuna jiġu inklużi fil-lista ta’ persuni fiżiċi u ġuridiċi, entitajiet u korpi soġġetti għall-miżuri restrittivi li jinsabu fl-Anness I għad-Deċiżjoni (PESK) 2017/2074.
                  
               
                     (8)
                  
                  
                     Għaldaqstant jenħtieġ li l-Anness I għad-Deċiżjoni (PESK) 2017/2074 jiġi emendat skont dan,
                  
               ADOTTA DIN ID-DEĊIŻJONI:
         
            Artikolu 1
            L-Anness I għad-Deċiżjoni (PESK) 2017/2074 huwa emendat kif jinsab fl-Anness.
         
         
            Artikolu 2
            Din id-Deċiżjoni għandha tidħol fis-seħħ fid-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-22 ta’ Frar 2021.
            
               
                  Għall-Kunsill
               
               
                  Il-President
               
               J. BORRELL FONTELLES
            
         
         
            (1)  Id-Deċiżjoni tal-Kunsill (PESK) 2017/2074 tat-13 ta’ Novembru 2017 dwar miżuri restrittivi fid-dawl tas-sitwazzjoni fil-Venezwela (ĠU L 295, 14.11.2017, p. 60).
         
            (2)  Id-Deċiżjoni tal-Kunsill (PESK) 2020/1700 tat-12 ta’ Novembru 2020 li temenda d-Deċiżjoni (PESK) 2017/2074 dwar miżuri restrittivi fid-dawl tas-sitwazzjoni fil-Venezwela (ĠU L 381, 13.11.2020, p. 24.
      
      
         
            ANNESS
            Il-persuni li ġejjin jiżdiedu mal-lista ta’ persuni fiżiċi u ġuridiċi, entitajiet u korpi li tinsab fl-Anness għad-Deċiżjoni (PESK) 2017/2074:
            
               
                            
                        
                        
                           Isem
                        
                        
                           Informazzjoni ta’ identifikazzjoni
                        
                        
                           Raġunijiet
                        
                        
                           Data tal-elenkar
                        
                     
                           “37.
                        
                        
                           Remigio CEBALLOS ICHASO
                        
                        
                           Data tat-twelid: 1 ta’ Mejju 1963
                           Numru tal-karta tal-identità: V-6557495
                           Sess: raġel
                        
                        
                           Kmandant tal-Kmand Operazzjonali u Strateġiku tal-Forzi Armati Nazzjonali Bolivarjani tal-Venezwela (Comando Estratégico Operacional Fuerzas Armadas Nacionales Bolivarianas (CEOFANB)), l-ogħla organu fil-Forzi Armati Venezwelani, minn Ġunju 2017. Is-CEOFANB jikkontrolla l-Forzi Armati Nazzjonali Bolivarjani (FANB) u l-Gwardja Nazzjonali Bolivarjana. Is-CEOFANB huwa wkoll responsabbli għall-koordinazzjoni tal-interventi tal-FANB fid-dimostrazzjonijiet.
                           Fil-pożizzjoni tiegħu bħala kmandant tas-CEOFANB huwa responsabbli għal ksur serju tad-drittijiet tal-bniedem, inkluż l-użu ta’ forza eċċessiva u t-trattament inuman u degradanti minn uffiċjali tal-FANB u minn forzi subordinati taħt il-kmand tiegħu, inkluż il-Gwardja Nazzjonali Bolivarjana. Sorsi varji, inkluż il-Missjoni Internazzjonali Indipendenti għat-Tiftix tal-Fatti dwar ir-Repubblika Bolivarjana tal-Venezwela, jattribwixxu ksur tad-drittijiet tal-bniedem lill-FANB u l-Gwardja Nazzjonali Bolivarjana.
                        
                        
                           22.2.2021
                        
                     
                           38.
                        
                        
                           Omar José PRIETO FERNÁNDEZ
                        
                        
                           Data tat-twelid: 25 ta’ Mejju 1969
                           Numru tal-karta tal-identità: V-9761075
                           Sess: raġel
                        
                        
                           Gvernatur tal-Istat ta’ Zulia minn Diċembru 2017. F’din il-pożizzjoni huwa dgħajjef id-demokrazija u l-istat tad-dritt fl-Istat ta’ Zulia. Huwa ngħata l-ġurament mill-Assemblea Kostitwenti Nazzjonali (ANC) mhux rikonoxxuta, wara li r-rebbieħ leġittimu tal-elezzjoni rrifjuta li jieħu l-ġurament tal-ħatra quddiem l-ANC. Omar José Prieto Fernández ippromwova b’mod attiv l-elezzjonijiet mhux demokratiċi għall-Assemblea Nazzjonali li saru fis-6 ta’ Diċembru 2020. Barra minn hekk, huwa hedded lil mexxejja tal-oppożizzjoni bi “żjarat id-dar” fl-Istat ta’ Zulia u ddikjara li jekk gvern interim immexxi minn Juan Guaidó jieħu l-poter, huwa jiddikjara l-Istat ta’ Zulia bħala indipendenti.
                        
                        
                           22.2.2021
                        
                     
                           39.
                        
                        
                           José Dionisio BRITO RODRÍGUEZ
                        
                        
                           Data tat-twelid: 15 ta’ Jannar 1971
                           Numru tal-karta tal-identità: V-8263861
                           Sess: raġel
                        
                        
                           Membru tal-Assemblea Nazzjonali mhux eletta demokratikament u president tal-kummissjoni parlamentari li tinvestiga l-“azzjonijiet imwettqin kontra r-Repubblika” minn membri tal-Assemblea Nazzjonali eletta fl-2015. Barra minn hekk, José Dionisio Brito Rodríguez assuma b’mod illeġittimu t-tmexxija tal-partit tal-oppożizzjoni Primero Justicia, minħabba deċiżjoni tal-Qorti Suprema ta’ Ġunju 2020. Fl-2019, huwa ġie mkeċċi mill-Primero Justicia minħabba allegazzjonijiet ta’ korruzzjoni. Barra minn hekk, bħala membru tal-Assemblea Nazzjonali fil-5 ta’ Jannar 2020 huwa pparteċipa fl-elezzjoni illeġittima ta’ Luis Eduardo Parra Rivero bħala l-President tal-Assemblea Nazzjonali, u b’hekk dgħajjef id-demokrazija u l-istat tad-dritt fil-Venezwela. L-elezzjoni saret hekk kif l-aċċess ta’ diversi membri parlamentari għall-bini tal-Assemblea Nazzjonali ġie mblokkat mill-pulizija militari, u mingħajr ma ntlaħaq kworum. Għalhekk il-membri tal-oppożizzjoni kellhom jorganizzaw ruħhom barra mill-bini tal-Assemblea Nazzjonali biex jeleġġu mill-ġdid lil Juan Guaidó bħala l-President tagħha. L-azzjonijiet tiegħu għalhekk dgħajfu d-demokrazija u l-istat tad-dritt fil-Venezwela.
                        
                        
                           22.2.2021
                        
                     
                           40.
                        
                        
                           José Bernabé GUTIÉRREZ PARRA
                        
                        
                           Data tat-twelid: 21 ta’ Diċembru 1952
                           Numru tal-karta tal-identità: V-1565144
                           Sess: raġel
                        
                        
                           Membru tal-Assemblea Nazzjonali mhux eletta demokratikament u kap illeġittimu tal-partit tal-oppożizzjoni Acción Democrática. José Bernabé Gutiérrez Parra ħa kontroll illeġittimu tal-partit tal-oppożizzjoni Acción Democrática f’Ġunju tal-2020 permezz ta’ deċiżjoni tal-Qorti Suprema. Bi ksur tal-pożizzjoni tal-partit qabel ma ħa l-kontroll, Gutiérrez Parra pparteċipa mal-Acción Democrática fl-elezzjonijiet mhux demokratiċi tal-Assemblea Nazzjonali li saru fis-6 ta’ Diċembru 2020. Gutiérrez Parra biddel il-pożizzjoni tal-partit, uża s-simboli tiegħu u pparteċipa fl-elezzjonijiet u f’avvenimenti pubbliċi bħal dibattiti fuq it-televiżjoni. Gutiérrez Parra ġie mkeċċi mill-partit minn membri leġittimi ta’ Acción Democrática li sejħu l-azzjonijiet tiegħu bħala konfoffa u tradiment. L-azzjonijiet tiegħu għalhekk dgħajfu d-demokrazija u l-istat tad-dritt fil-Venezwela.
                        
                        
                           22.2.2021
                        
                     
                           41.
                        
                        
                           Luis Fernando DAMIANI BUSTILLOS
                        
                        
                           Data tat-twelid: 27 ta’ April 1946
                           Sess: raġel
                        
                        
                           Imħallef tal-Kamra Kostituzzjonali tal-Qorti Suprema (Tribunal Supremo de Justicia (TSJ)). Bħala membru tal-Kamra Kostituzzjonali tal-Qorti Suprema, huwa responsabbli għal azzjonijiet, dikjarazzjonijiet u sentenzi li użurpaw il-poteri kostituzzjonali tal-Assemblea Nazzjonali u dgħajfu d-drittijiet elettorali tal-oppożizzjoni inkluż il-ħatra unilaterali mill-Qorti Suprema tal-Kunsill Elettorali Nazzjonali (Consejo Nacional Electoral (CNE)) f’Ġunju 2020 u s-sospensjoni u s-sostituzzjoni unilaterali tat-tmexxija ta’ tlieta mill-partiti ewlenin tal-oppożizzjoni demokratika f’Ġunju u Lulju 2020. L-azzjonijiet tiegħu għalhekk dgħajfu d-demokrazija u l-istat tad-dritt fil-Venezwela, u huwa appoġġa u ffaċilita d-dgħajfien tad-demokrazija u l-istat tad-dritt mill-fergħa tal-eżekuttiv.
                        
                        
                           22.2.2021
                        
                     
                           42.
                        
                        
                           Lourdes Benicia SUÁREZ ANDERSON
                        
                        
                           Data tat-twelid: 7 ta’ Marzu 1965
                           Sess: mara
                        
                        
                           Imħallef tal-Kamra Kostituzzjonali tal-Qorti Suprema (Tribunal Supremo de Justicia (TSJ)). Bħala membru tal-Kamra Kostituzzjonali tal-Qorti Suprema, hija responsabbli għal azzjonijiet, dikjarazzjonijiet u deċiżjonijiet li użurpaw il-poteri kostituzzjonali tal-Assemblea Nazzjonali u dgħajfu d-drittijiet elettorali tal-oppożizzjoni inkluż il-ħatra unilaterali mill-Qorti Suprema tal-Kunsill Elettorali Nazzjonali (Consejo Nacional Electoral (CNE)) f’Ġunju 2020 u s-sospensjoni u s-sostituzzjoni unilaterali tat-tmexxija ta’ tlieta mill-partiti ewlenin tal-oppożizzjoni demokratika f’Ġunju u Lulju 2020. L-azzjonijiet tagħha għalhekk dgħajfu d-demokrazija u l-istat tad-dritt fil-Venezwela, u hi appoġġat u ffaċilitat id-dgħajfien tad-demokrazija u l-istat tad-dritt mill-fergħa tal-eżekuttiv.
                        
                        
                           22.2.2021
                        
                     
                           43.
                        
                        
                           Calixto Antonio ORTEGA RÍOS
                        
                        
                           Data tat-twelid: 12 ta’ Ottubru 1950
                           Sess: raġel
                        
                        
                           Imħallef tal-Kamra Kostituzzjonali tal-Qorti Suprema (Tribunal Supremo de Justicia (TSJ)). Bħala membru tal-Kamra Kostituzzjonali tal-Qorti Suprema, huwa responsabbli għal azzjonijiet, dikjarazzjonijiet u sentenzi li użurpaw il-poteri kostituzzjonali tal-Assemblea Nazzjonali u dgħajfu d-drittijiet elettorali tal-oppożizzjoni inkluż il-ħatra unilaterali mill-Qorti Suprema tal-Kunsill Elettorali Nazzjonali (Consejo Nacional Electoral (CNE)) f’Ġunju 2020 u s-sospensjoni u s-sostituzzjoni unilaterali tat-tmexxija ta’ tlieta mill-partiti ewlenin tal-oppożizzjoni demokratika f’Ġunju u Lulju 2020. L-azzjonijiet tiegħu għalhekk dgħajfu d-demokrazija u l-istat tad-dritt fil-Venezwela, u huwa appoġġa u ffaċilita d-dgħajfien tad-demokrazija u l-istat tad-dritt mill-fergħa tal-eżekuttiv.
                        
                        
                           22.2.2021
                        
                     
                           44.
                        
                        
                           René Alberto DEGRAVES ALMARZA
                        
                        
                           Sess: raġel
                        
                        
                           Imħallef tal-Kamra Kostituzzjonali tal-Qorti Suprema (Tribunal Supremo de Justicia (TSJ)). Bħala membru tal-Kamra Kostituzzjonali tal-Qorti Suprema, huwa responsabbli għal azzjonijiet, dikjarazzjonijiet u sentenzi li użurpaw il-poteri kostituzzjonali tal-Assemblea Nazzjonali u dgħajfu d-drittijiet elettorali tal-oppożizzjoni inkluż il-ħatra unilaterali mill-Qorti Suprema tal-Kunsill Elettorali Nazzjonali (Consejo Nacional Electoral (CNE)) f’Ġunju 2020 u s-sospensjoni u s-sostituzzjoni unilaterali tat-tmexxija ta’ tlieta mill-partiti ewlenin tal-oppożizzjoni demokratika f’Ġunju u Lulju 2020. L-azzjonijiet tiegħu għalhekk dgħajfu d-demokrazija u l-istat tad-dritt fil-Venezwela, u huwa appoġġa u ffaċilita d-dgħajfien tad-demokrazija u l-istat tad-dritt mill-fergħa tal-eżekuttiv.
                        
                        
                           22.2.2021
                        
                     
                           45.
                        
                        
                           Arcadio DELGADO ROSALES
                        
                        
                           Data tat-twelid: 23 ta’ Settembru 1954
                           Sess: raġel
                        
                        
                           Imħallef u Viċi President tal-Kamra Kostituzzjonali tal-Qorti Suprema (Tribunal Supremo de Justicia (TSJ)). Bħala membru tal-Kamra Kostituzzjonali tal-Qorti Suprema, huwa responsabbli għal azzjonijiet, dikjarazzjonijiet u sentenzi li użurpaw il-poteri kostituzzjonali tal-Assemblea Nazzjonali u dgħajfu d-drittijiet elettorali tal-oppożizzjoni inkluż il-ħatra unilaterali mill-Qorti Suprema tal-Kunsill Elettorali Nazzjonali (Consejo Nacional Electoral (CNE)) f’Ġunju 2020 u s-sospensjoni u s-sostituzzjoni unilaterali tat-tmexxija ta’ tlieta mill-partiti ewlenin tal-oppożizzjoni demokratika f’Ġunju u Lulju 2020. L-azzjonijiet tiegħu għalhekk dgħajfu d-demokrazija u l-istat tad-dritt fil-Venezwela, u huwa appoġġa u ffaċilita d-dgħajfien tad-demokrazija u l-istat tad-dritt mill-fergħa tal-eżekuttiv.
                        
                        
                           22.2.2021
                        
                     
                           46.
                        
                        
                           Carmen Auxiliadora ZULETA DE MERCHÁN
                        
                        
                           Data tat-twelid: 13 ta’ Diċembru 1947
                           Sess: mara
                        
                        
                           Imħallef tal-Kamra Kostituzzjonali tal-Qorti Suprema (Tribunal Supremo de Justicia (TSJ)). Bħala membru tal-Kamra Kostituzzjonali tal-Qorti Suprema, hija responsabbli għal azzjonijiet, dikjarazzjonijiet u deċiżjonijiet li użurpaw il-poteri kostituzzjonali tal-Assemblea Nazzjonali u dgħajfu d-drittijiet elettorali tal-oppożizzjoni inkluż il-ħatra unilaterali mill-Qorti Suprema tal-Kunsill Elettorali Nazzjonali (Consejo Nacional Electoral (CNE)) f’Ġunju 2020 u s-sospensjoni u s-sostituzzjoni unilaterali tat-tmexxija ta’ tlieta mill-partiti ewlenin tal-oppożizzjoni demokratika f’Ġunju u Lulju 2020. L-azzjonijiet tagħha għalhekk dgħajfu d-demokrazija u l-istat tad-dritt fil-Venezwela, u hi appoġġat u ffaċilitat id-dgħajfien tad-demokrazija u l-istat tad-dritt mill-fergħa tal-eżekuttiv.
                        
                        
                           22.2.2021
                        
                     
                           47.
                        
                        
                           Indira Maira ALFONZO IZAGUIRRE
                        
                        
                           Data tat-twelid: 29 ta’ April 1968
                           Post tat-twelid: La Guaira (Stat ta’ La Guaira, Venezwela)
                           Numru tal-karta tal-identità: V-6978710
                           Sess: mara
                        
                        
                           President tal-Kunsill Elettorali Nazzjonali (Consejo Nacional Electoral (CNE)) mit-13 ta’ Ġunju 2020. Eks membru tal-Kamra Elettorali u l-Awla Plenarja tal-Qorti Suprema (Tribunal Supremo de Justicia (TSJ)), it-Tieni Viċi President tat-TSJ mill-2015 sal-24 ta’ Frar 2017, Viċi President tat-TSJ mill-24 ta’ Frar 2017 sat-12 ta’ Ġunju 2020. Bħala membru tal-Kamra Elettorali tat-TSJ, Indira Maira Alfonzo Izaguirre hija responsabbli għall-azzjonijiet meħuda kontra l-Assemblea Nazzjonali li kienet għadha kemm ġiet eletta f’Diċembru 2015, li għamlitha impossibbli għall-Assemblea Nazzjonali li teżerċita l-poter leġiżlattiv tagħha. Barra minn hekk, hija aċċettat il-ħatra tagħha bħala l-president tas-CNE f’Ġunju 2020 mit-TSJ għalkemm din il-prerogattiva tappartjeni għall-Assemblea Nazzjonali. F’dan ir-rwol hija ħejjiet u ssorveljat l-elezzjonijiet mhux demokratiċi tal-Assemblea Nazzjonali li saru fis-6 ta’ Diċembru 2020 u pparteċipat fil-bidla tat-30 ta’ Ġunju 2020 għan-normi elettorali għal dawn l-elezzjonijiet. L-azzjonijiet tagħha għalhekk dgħajfu d-demokrazija u l-istat tad-dritt fil-Venezwela.
                        
                        
                           22.2.2021
                        
                     
                           48.
                        
                        
                           Leonardo Enrique MORALES POLEO
                        
                        
                           Sess: raġel
                        
                        
                           Viċi President tal-Kunsill Elettorali Nazzjonali (Consejo Nacional Electoral (CNE)) mis-7 ta’ Awwissu 2020 u President tal-Kummissjoni tal-Parteċipazzjoni Politika u l-Finanzjament.
                           Leonardo Enrique Morales Poleo inħatar Viċi President tas-CNE u President tal-Kummissjoni tal-Parteċipazzjoni Politika u l-Finanzjament fis-7 ta’ Awwissu 2020 mill-Qorti Suprema (Tribunal Supremo de Justicia (TSJ)) għalkemm din il-prerogattiva tappartjeni għall-Assemblea Nazzjonali. Barra minn hekk, eżatt qabel il-ħatra tiegħu huwa serva fil-Partit Progressiv Avvanzat (Avanzada progresista). Bħala membru tas-CNE, huwa ħa sehem bis-sħiħ fis-superviżjoni tal-proċess elettorali li wassal għall-elezzjonijiet mhux demokratiċi tal-Assemblea Nazzjonali fis-6 ta’ Diċembru 2020. L-azzjonijiet tiegħu għalhekk dgħajfu d-demokrazija u l-istat tad-dritt fil-Venezwela.
                        
                        
                           22.2.2021
                        
                     
                           49.
                        
                        
                           Tania D’AMELIO CARDIET
                        
                        
                           Data tat-twelid: 5 ta’ Diċembru 1971
                           Post tat-twelid: l-Italja
                           Nazzjonalità: Venezwelana
                           Numru tal-karta tal-identità: V-11691429
                           Sess: mara
                        
                        
                           Membru (Rettur) tal-Kunsill Elettorali Nazzjonali (Consejo Nacional Electoral (CNE)) għall-perjodu 2016-2023. Eks-Membru (Rettur) tas-CNE għall-perjodu 2010-2016.
                           Tania d’Amelio Cardiet, bħala rettur tas-CNE mill-2010, ikkontribwiet direttament permezz tal-attività tagħha fil-funzjonijiet tagħha għad-dgħajfien tad-demokrazija u l-istat tad-dritt fil-Venezwela, inkluż billi ħejjiet l-elezzjonijiet mhux demokratiċi tal-Assemblea Nazzjonali tal-2020, ipparteċipat fil-bidla tat-30 ta’ Ġunju 2020 għan-normi elettorali għal dawn l-elezzjonijiet, u pparteċipat fl-organizzazzjoni u l-eżekuzzjoni tal-elezzjonijiet presidenzjali tal-2018. Barra minn hekk, d’Amelio Cardiet aċċettat il-ħatra tagħha tal-2016 fis-CNE mill-Qorti Suprema (Tribunal Supremo de Justicia (TSJ)), għalkemm din il-prerogattiva tappartjeni għall-Assemblea Nazzjonali.
                        
                        
                           22.2.2021
                        
                     
                           50.
                        
                        
                           José Miguel DOMÍNGUEZ RAMÍREZ
                        
                        
                           Data tat-twelid: 17 ta’ Ottubru 1979
                           Numru tal-karta tal-identità: V-14444352
                           Sess: raġel
                        
                        
                           Direttur tal-Forzi ta’ Azzjoni Speċjali (Fuerzas de Acciones Especiales (FAES)) mis-6 ta’ Mejju 2019. Eks-Kummissarju Ewlieni tal-FAES fl-Istat ta’ Táchira. Barra minn hekk, José Miguel Domínguez Ramírez kien id-Direttur tal-Operazzjonijiet tal-FAES, li jaqgħu taħt il-Pulizija Nazzjonali Bolivarjana tal-Venezwela. Responsabbli għall-ksur serju tad-drittijiet tal-bniedem u għar-ripressjoni tas-soċjetà ċivili u l-oppożizzjoni demokratika fil-Venezwela mwettqa mill-uffiċjali tal-FAES taħt l-awtorità tiegħu. L-FAES huma magħrufa għall-qtil extraġudizzjarju u r-rwol vjolenti tagħhom fit-trażżin tad-dissens mill-avversarji politiċi ta’ Maduro, l-oppożizzjoni, u d-dimostranti, u huwa għalhekk li Kummissarju Għoli tan-Nazzjonijiet Uniti għad-Drittijiet tal-Bniedem Michelle Bachelet talbet ix-xoljiment tal-FAES. Barra minn hekk, preċedentement, Domínguez Ramírez kien membru tat-tim tas-sigurtà tal-Venezwela li fetaħ in-nar fuq l-istudenti dimostranti mhux armati fit-12 ta’ Frar 2014, li rriżulta fil-mewt ta’ mill-inqas wieħed mill-istudenti, Bassil Da Costa.
                        
                        
                           22.2.2021
                        
                     
                           51.
                        
                        
                           Carlos Ramón Enrique CARVALLO GUEVARA
                        
                        
                           Numru tal-karta tal-identità: V-10132041
                           Sess: raġel
                        
                        
                           Ġeneral tad-Diviżjoni, u mill-21 ta’ Awwissu 2020, Viċi Direttur tad-Direttorat Ġenerali tal-Counter-Intelligence Militari (Dirección General de Contrainteligencia Militar (DGCIM)). Suċċessur tal-Ġeneral Rafael Ramón Blanco Marrero. Preċedentement, Carlos Ramón Enrique Carvallo Guevara serva fid-DGCIM fir-reġjun ta’ Los Andes, u okkupa pożizzjoni ta’ kariga għolja fil-Gwardja Nazzjonali Bolivarjana. Responsabbli għal ksur serju tad-drittijiet tal-bniedem fil-Venezwela mwettqa minn uffiċjali tad-DGCIM taħt il-kmand tiegħu. Fis-sejbiet ippubblikati reċentement tal-Missjoni Internazzjonali Indipendenti għat-Tiftix tal-Fatti fir-Repubblika Bolivarjana tal-Venezwela, id-DGCIM huwa kkaratterizzat bħala istituzzjoni direttament responsabbli għat-twettiq ta’ ksur gravi tad-drittijiet tal-bniedem.
                        
                        
                           22.2.2021
                        
                     
                           52.
                        
                        
                           Jesús Emilio VÁSQUEZ QUINTERO
                        
                        
                           Numru tal-karta tal-identità: V-7422049
                           Sess: raġel
                        
                        
                           Ġeneral tad-Diviżjoni mill-5 ta’ Lulju 2019 u Avukat Ġenerali tal-Uffiċċju tal-Prosekutur Militari minn Diċembru 2017. Bħala Avukat Ġenerali tal-Uffiċċju tal-Prosekutur Militari kien responsabbli għad-dgħajfien tad-demokrazija u l-istat tad-dritt fil-Venezwela. L-Uffiċċju tal-Prosekutur Militari kien marbut ma’ prosekuzzjoni ġudizzjarja interna fil-Forzi Armati, u nuqqasijiet li jinvestiga inċidenti, inkluż il-każ tal-mewt tal-kaptan Acosta fl-2019. Barra minn hekk, il-ġustizzja militari qed tiġi applikata għal persuni ċivili.
                        
                        
                           22.2.2021
                        
                     
                           53.
                        
                        
                           Carlos Enrique TERÁN HURTADO
                        
                        
                           Numru tal-karta tal-identità: V-8042567
                           Sess: raġel
                        
                        
                           Brigadier Ġeneral mill-5 ta’ Lulju 2019 u kap tad-Direttorat Speċjali tal-Investigazzjoni Kriminali tad-Direttorat Ġenerali tal-Counter-Intelligence Militari (Dirección General de Contrainteligencia Militar (DGCIM)) mill-2019. Fil-funzjonijiet preċedenti, il-Brigadier Ġeneral Carlos Enrique Terán Hurtado serva bħala kap tal-pulizija fl-istat ta’ Falcón u kap tad-DGCIM fl-istat ta’ Táchira. Responsabbli għal ksur serju tad-drittijiet tal-bniedem, inkluż trattament krudili u inuman ta’ detenuti, imwettqa minn uffiċjali tad-DGCIM taħt il-kmand tiegħu. Fis-sejbiet dettaljati tal-Missjoni Internazzjonali Indipendenti għat-Tiftix tal-Fatti fir-Repubblika Bolivarjana tal-Venezwela, il-Brigadier Ġeneral Terán Hurtado huwa speċifikament indikat bħala wieħed mill-atturi responsabbli, u huwa marbut mal-każ tal-kaptan de la Sotta.
                        
                        
                           22.2.2021
                        
                     
                           54.
                        
                        
                           Manuel Eduardo PÉREZ URDANETA
                        
                        
                           Data tat-twelid: 29 ta’ Diċembru 1960 jew 26 ta’ Mejju 1962
                           Post tat-twelid: Cagua, Stat ta’ Aragua
                           Numru tal-karta tal-identità: V-6357038
                           Numru tal-passaport: 001234503 (skada fl-2012)
                           Sess: raġel
                        
                        
                           Viċi Ministru għall-Intern u l-Ġustizzja mis-7 ta’ April 2015. Fi ħdan il-Ministeru għall-Intern u l-Ġustizzja tal-Venezwela, il-Brigadier Ġeneral Manuel Eduardo Pérez Urdaneta jikklassifika bħala wieħed mill-ħames Viċi Ministri. Il-portafoll tiegħu jinkludi s-Sigurtà Preventiva u s-Sikurezza Pubblika (Viceministro de prevención y Seguridad Ciudadana). Preċedentement, il-Brigadier Ġeneral Pérez serva bħala Direttur tal-Pulizija Nazzjonali Bolivarjana. F’dan ir-rwol kien responsabbli għal ksur serju tad-drittijiet tal-bniedem, inkluż l-użu ta’ forza fiżika severa kontra dimostranti paċifiċi, imwettaq minn uffiċjali tal-Pulizija Nazzjonali Bolivarjana taħt l-awtorità tiegħu.
                        
                        
                           22.2.2021
                        
                     
                           55.
                        
                        
                           Douglas Arnoldo RICO GONZÁLEZ
                        
                        
                           Data tat-twelid: 28 ta’ Settembru 1969
                           Numru tal-karta tal-identità: V-6864238
                           Sess: raġel
                        
                        
                           Direttur tal-Korp tal-Investigazzjonijiet Xjentifiċi, Penali u Kriminali (Cuerpo de Investigaciones Científicas, Penales y Criminalísticas (CICPC)) mill-5 ta’ Frar 2016. Qabel, huwa aġixxa bħala viċi direttur tas-CICPC. Responsabbli għal ksur serju tad-drittijiet tal-bniedem, minn uffiċjali tas-CICPC taħt l-awtorità tiegħu. Ir-rapport tal-Missjoni Internazzjonali Indipendenti għat-Tiftix tal-Fatti fir-Repubblika Bolivarjana tal-Venezwela jikkaratterizza lis-CICPC bħala istituzzjoni li twettaq ksur sistematiku tad-drittijiet tal-bniedem fil-Venezwela.
                        
                        
                           22.2.2021”.